《龙泉山》
宋代·孟点

污渎横鳣鲸，蝼蚊得而制。
所据非所容，悲欢生贾谊。
吾疑洛阳叟，所见未超诣。
卷之不能伸，无乃为形累。
朅来姚江滨，稽首龙山寺。
泓澄尺余水，龙乃于此憩。
饮之还可小，泥蟠纵兀肆。
乘时大其用，云行复雨施。
出无而入有，莫得窥其际。
兹龙之为龙，所以超万类。
彼哉横江鲸，舟楫诧吞噬。
莫知屈伸理，已大不可细。
沧溟有时竭，鬐鬣何足恃。
惟龙神以天，不足以迹泥。
洪涛再翻播，勺水或游戏。
江河固所便，岩穴亦可寄。
深潜若终隐，奋迅倏已逝。
小大无定名，变化莫拟议。
吾闻黄面老，法门传不二。
细能入无间，大可周天地。
芥子纳须弥，妙语言下契。
蛰龙徘徊久，其亦悟此意。

作者简介：孟点，理宗绍定元年（一二二八）知馀姚县（清光绪《馀姚县志》卷一八）。淳祐元年（一二四一）为江东运判兼权太平州（《景定建康志》卷二六）。三年，改提举广东常平。今录诗二首。